Az állampolgári jogok országgyűlési biztosa általános helyettesének
Jelentése
az OBH 1651/2006. számú ügyben
(Kapcsolódó ügy: OBH 1922/2006.)

Előadó: dr. Győrffy Zsuzsanna
Az eljárás megindulása
Az Országgyűlési Biztosok Hivatalához érkezett beadványban a panaszosok Mezőfalva, Bartók Béla utca 77. szám alatt található lakásotthoni állapotokat sérelmezték. A beadvány szerint a lakásotthon vezetője alkoholista, a gondozására bízott nagyobb fiúkkal együtt jár kocsmába, játékgépezni. A panaszosok sérelmezték, hogy a gyerekek rendszertelenül kapják meg a zsebpénzüket, az étkezés, a gyermekek ruházata nem megfelelő. A lakásotthonná átalakított családi házban a falak beáznak, a fűtés nem mindenhol működik, csöpögnek a csapok, repedezettek az ablaküvegek. A szülők által küldött pénzösszeget a házvezető csak részben fordítja a gyermekekre.
A beadványban foglaltakkal kapcsolatban alkotmányos jogok sérelmének gyanúja merült fel, ezért vizsgálatot indítottam. Munkatársaim 2006. március 21-én helyszíni vizsgálatot folytattak a lakásotthonban. A panaszosok a problémát a Fejér Megyei Közigazgatási Hivatal Szociális és Gyámhivatala vezetőjének is jelezték, aki a lakásotthonban 2006. február 1-jén ugyancsak helyszíni vizsgálatot tartott. A megyei gyámhivatal vezetőjétől – a vizsgálat során keletkezett dokumentumok másolatának egyidejű megküldése mellett – tájékoztatást kértem vizsgálatuk eredményéről.

Az érintett alkotmányos jog
A Magyar Köztársaság Alkotmánya
13. § (1) A Magyar Köztársaság biztosítja a tulajdonhoz való jogot.
67. § (1) A Magyar Köztársaságban minden gyermeknek joga van a családja, az állam és a társadalom részéről arra a védelemre és gondoskodásra, amely a megfelelő testi, szellemi és erkölcsi fejlődéséhez szükséges.
70/D. § (1) A Magyar Köztársaság területén élőknek joguk van a lehető legmagasabb szintű testi és lelki egészséghez.

Az alkalmazott jogszabály
15/1998. (IV. 30.) NM rendelet a személyes gondoskodást nyújtó gyermekjóléti, gyermekvédelmi intézmények, valamint személyek szakmai feladatairól és működésük feltételeiről 75 § - 85 §, 124 §-125/A §., 2. és 3. számú melléklete

A tényállás és a vizsgálat megállapításai
A megyei gyámhivatal vezetője két munkatársával 2006. február 1-jén – előre be nem jelentett – helyszíni vizsgálatot tartott. A vizsgálat során a megyei gyámhivatal munkatársai megtekintették a lakásotthon állagát, meghallgatták a gondozott gyermekeket, beszéltek a lakásotthon vezetőjével. A lakásotthonban 12 (5 leány, 7 fiú), 8-18 év közötti gyermek él négy lakószobában. A lakásotthonban nemenként egy-egy fürdőszoba, étkezős konyha, nappali található.
A vizsgálat megállapította, hogy az emeleten lévő – fiúk által használt – fürdőszobában a radiátor nem működött, a WC csésze el volt törve, nem volt tükör, piperepolc. Az emeleten egyik szoba beázott, a másikban hiányoztak a falvédők. A szekrények zárhatatlanok voltak, némelyiket még becsukni sem lehetett. A nappaliból nyíló teraszajtó repedt volt. A vizsgálat feltárta a zsebpénz kifizetésének és nyilvántartásának szabálytalanságait, a gyermekek élelemmel és ruházattal való ellátásának hiányosságait is. A vizsgálatot végzők a gyermekek között feszült, olykor ellenséges viszonyt tapasztaltak.
A megyei gyámhivatal vezetője a vizsgálati anyagot, a feltárt hiányosságok orvoslására tett javaslataival ellátva megküldte a Fejér Megyei Lakásotthon-hálózat igazgatójának, az érintett szakmai egység vezetőjének, az intézményt fenntartó Fejér Megyei Közgyűlés elnökének, továbbá a Fejér Megyei Közgyűlés Szociális és Gyermekvédelmi Bizottsága elnökének.
A lakásotthonban kialakult helyzet kivizsgálására a fenntartó a Fejér Megyei Közgyűlés Szociális és Gyermekvédelmi Bizottságát bízta meg. A bizottság által készített jelentés megtárgyalását a Közgyűlés napirendjére tűzik. A közgyűlés elnöke március 14-én kelt levelében tájékoztatta a megyei gyámhivatal vezetőjét a lakásotthoni hálózat igazgatójával közösen megtett következő intézkedéseiről.
A lakásotthon vezetőjének munkaszerződése – közös megegyezéssel – 2006. február 1-jén, közalkalmazotti jogviszonya pedig 2006. április 1-jén szűnt meg, addig szabadságát töltötte. A munkáltató 2006. február 2-ától a lakásotthon ideiglenes vezetésével egy olyan gyermekfelügyelőt bízott meg, aki felsőfokú tanulmányait 2006 júniusában fejezi be.
Dunaújváros Megyei Jogú Város Gyámhivatala az egyik gondozott gyermek ügyében a volt házvezető ellen feljelentést tett kiskorú veszélyeztetése bűntett alapos gyanúja miatt, az eljárás folyamatban van.
A lakásotthon tisztasági festése megtörtént. A radiátorokat légtelenítették, a bojlert kicserélték, a fürdőszobába piperepolcot, tükröt szereltek fel, az ablakot beüvegezték, a szekrényeket zárhatóvá tették, a szobában felszerelték a falvédőt.
A gondozottaknak járó zsebpénz kifizetésének, továbbá a ruházattal való ellátásuk nyilvántartásának módját az igazgató körlevél kibocsátásával szabályozta. A fenntartó munkatársai a helyszíni ellenőrzéskor nyomatékosan felhívták a gyám figyelmét a zsebpénz kezelés szabályainak jogszabályban előírtak szerinti betartására, az intézmény vezetőjét annak fokozott ellenőrzésére kérték. Az éléskamrát és a hűtőszekrényeket élelemmel feltöltötték, a gyermekek élelmezése mennyiségi és minőségi szempontból javult. A gyermekek között kialakult feszült viszony oldása érdekében a lakásotthon hálózat igazgatója felkérte a Fejér Megyei Területi Gyermekvédelmi Szakszolgálat Szakértői Bizottságának klinikai szakpszichológusát a lakásotthonban gondozott gyermekek vizsgálatára. Az igazgató a gyermekotthon pszichológusát utasította, hogy fokozott jelenlétével segítse az emberi kapcsolatok rendezését.
Az intézkedések megvalósulásáról március 21-én munkatársaim, a megyei gyámhivatal vezetője pedig március 22-én – a hatóság részéről ismételt – helyszíni vizsgálaton meggyőződtek. Megállapítottam, hogy a lakásotthonban – a vizsgálat megindítását megelőzően – uralkodó állapotok, a gondozottak zsebpénzének kifizetésével és nyilvántartásával kapcsolatos szabálytalanságok, a gyermekek élelemmel és ruházattal való ellátásának hiányosságai visszásságot okoztak a tulajdonhoz, a gyermekek kiemelt védelemhez, továbbá a lehető legmagasabb színtű testi, lelki egészséghez fűződő jogával összefüggésben. Tekintettel arra, hogy a fenntartó és a lakásotthoni hálózat igazgatója az alkotmányos jogokkal összefüggő visszásságok orvoslására a szükséges intézkedéseket saját hatáskörükben megtették országgyűlési biztosi intézkedést nem tettem.
Az Obtv. 17. § (1) bekezdése alapján azonban felkérem Fejér Megye Közgyűlésének elnökét, hogy a Szociális és Gyermekvédelmi Bizottság jelentését, valamint a testület által az ügyben hozott határozatát küldje meg részemre.

Budapest, 2006. május 8.
Takács Albert sk.